Nang Bakisah: Amang BBBagunting Gundul
NANG tuha, mulai uban kacugutan manyaraput di kapala Suanang Yadi. Mariap, babanyak. Maka kada di kapala haja nang tumbuh, nang ngaran uban nitu. Di sasingut wan janggut pina banyak jua tumbuhan di sala-sala nang hirang.
Maka Suanang Yadi ngini panyupan mun dipadahakan urang tuha. “Nitu marga nafsu amarah ikam masih gancang Su ai…,” jar Utuh Buntat, mamadahi Suanang Yadi nang kasupanan dipadahakan urang batuha marga uban mariap di kapala, sasingut, wan janggut.
Bapikir bahimat Suanang Yadi imbah mandangar papadah Utuh Buntat. Nang kayapa caranya sakira kada tapi kalihatan. Pas manarima gajih, mahancap Suanang Yadi ka salun. Bacarian jua pang dulu, salun nang cucuk gasan manata rambutnya nang mariap wan uban nitu. Maka nang ngaran masuk ka salun, hanyar sakali ngini pang inya.
Maka kada tahu sama sakali inya, dimapa cara urang manata atawa baputung rambut di salun nitu. Imbah mambuka lawang salun, takajut Su Yadi. Napa binian langkar, wan sanyum nang bungas manyambut di muhara lawang.
Ngaran urangnya gingsian, takutan ai Suanang Yadi dipadahakan urang kampungan, nang kada suah ka salun. Jadi baagak ai nang kaya urang nang rancak masuk ka salun jua. "Handak baputung rambut kah Kaka…,” jar binian palayan salun nang bungas. “Ya…,” jar Su Yadi. “Mun kaitu, babasuh rambut gin hulu pian ka atas, di tingkat atas…,” jar palayan tadi. "Ayuha… sapa nang takutan," jar Suanang Yadi pulang.
Tuntung urang mambasuhakan rambutnya nang ikal, disuruh urang duduk di kursi bahadapan wan caramin. Kada lawas, datang ai urang nang khusus mamutung rambut lakian. Maitihi inya satumat. Rupanya taitihi rambut Su Yadi nang banyak bawarna putih. Bawani ai pamutung rambutnya mambari usul. "Rambut Kaka banyak nang sudah putih, kayapa kalu disamir jadi hirang?" jarnya.
Iih jua Su Yadi ngini wan usul pamutung rambut nitu. Nyata pang Suanang Yadi hakun. Napang pamutung rambutnya binian, bungas langkar ha pulang. Kulitnya putih barasih. Bajunya haja kantat, ba ruk handap.
Bangsa satangah jam, tuntung urang manyamir rambut Su Yadi nang banyak ubannya nitu. Kada kalihatan lagi pang ubannya, imbah disamir hirang. Imbah nitu batakun pulang binian nang handak mamutung rambut Suanang Yadi nitu tadi. "Kaka handak baputung rambut mudil napa?" jarnya. Sapuntan inya baucap, "Unda handak bagundul haja," jarnya.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn